b'\n_START_ARTICLE_\nValstie\xc4\x8di\xc5\xb3 ir Naujosios demokratijos partij\xc5\xb3 s\xc4\x85junga\n_START_PARAGRAPH_\nValstie\xc4\x8di\xc5\xb3 ir Naujosios demokratijos partij\xc5\xb3 s\xc4\x85junga, VNDS \xe2\x80\x93 Lietuvos politin\xc4\x97 partija, veikusi 2001\xe2\x80\x932006 m. J\xc4\x85 sudar\xc4\x97 Lietuvos valstie\xc4\x8di\xc5\xb3 partija ir Naujoji demokratija - Moter\xc5\xb3 partija.\n_START_SECTION_\nIstorija\n_START_PARAGRAPH_\n2001 m. gruod\xc5\xbeio 15 d. bendrame Valstie\xc4\x8di\xc5\xb3 ir Naujosios demokratijos partij\xc5\xb3 suva\xc5\xbeiavime buvo pasira\xc5\xa1yta jungimosi sutartis. Valstie\xc4\x8di\xc5\xb3 ir Naujosios demokratijos partijos pirmininke i\xc5\xa1rinkta prof. Kazimiera Prunskien\xc4\x97, pirminink\xc4\x97s pirmuoju pavaduotoju \xe2\x80\x93 Lietuvos valstie\xc4\x8di\xc5\xb3 partijos lyderis Ram\xc5\xabnas Karbauskis._NEWLINE_Valstie\xc4\x8di\xc5\xb3 ir Naujosios demokratijos partij\xc5\xb3 susivienijimas buvo prad\xc4\x97tas po Lietuvos valstie\xc4\x8di\xc5\xb3 partijai skaud\xc5\xbei\xc5\xb3 2000 m. Seimo rinkim\xc5\xb3 rezultat\xc5\xb3. Nors 2000 m. kovo 19 d. vykusiuose savivaldybi\xc5\xb3 taryb\xc5\xb3 rinkimuose Lietuvos valstie\xc4\x8di\xc5\xb3 partija i\xc5\xa1 viso gavo net 209 mandatus (daugiau gavo tik Naujoji s\xc4\x85junga \xe2\x80\x93 270), Seimo rinkimuose Lietuvos valstie\xc4\x8di\xc5\xb3 partija nesugeb\xc4\x97jo susitarti su krik\xc5\xa1\xc4\x8dionimis demokratais ir nepateko \xc4\xaf Seim\xc4\x85 pagal partij\xc5\xb3 s\xc4\x85ra\xc5\xa1us._NEWLINE_Susijungiant Naujosios demokratijos ir Lietuvos valstie\xc4\x8di\xc5\xb3 partijoms buvo siekta u\xc5\xbesitikrinti daugiau galimybi\xc5\xb3 b\xc5\xabsimuosiuose rinkimuose ir tapti parlamentine partija. Kitaip Valstie\xc4\x8di\xc5\xb3 partija b\xc5\xabt\xc5\xb3 rizikavusi likti regionine partija, turin\xc4\x8dia \xc4\xaftakos tik rajon\xc5\xb3 savivaldybi\xc5\xb3 tarybose. Susijungimas pasiteisino._NEWLINE_2004 m. Europarlamento rinkimuose VNDS gavo 7,14 proc. bals\xc5\xb3 ir vien\xc4\x85 mandat\xc4\x85 \xe2\x80\x93 Europos Parlamento nariu tapo Gintaras Did\xc5\xbeiokas. 2004 m. Seimo rinkimuose Valstie\xc4\x8di\xc5\xb3 ir Naujosios demokratijos partij\xc5\xb3 s\xc4\x85junga laim\xc4\x97jo 10 mandat\xc5\xb3 ir kartu su Lietuvos lenk\xc5\xb3 rinkim\xc5\xb3 akcija sudar\xc4\x97 12 nari\xc5\xb3 frakcij\xc4\x85._NEWLINE_2005 m. VNDS suva\xc5\xbeiavimo delegatai pri\xc4\x97m\xc4\x97 sprendim\xc4\x85 pasivadinti Lietuvos valstie\xc4\x8di\xc5\xb3 liaudinink\xc5\xb3 s\xc4\x85junga (LVLS), tuo pabr\xc4\x97\xc5\xbeiant 1922 m. \xc4\xafkurtos partijos darb\xc5\xb3 t\xc4\x99stinum\xc4\x85.'